Beurtkrag hou beursies toe | Netwerk24
Deur Elvira Wood 16 Mei 2019 09:47
Beurtkrag het vroeër in 2019 ’n duidelike invloed op die getal ekonomiese transaksies gehad.
Die invloed van die vlaag beurtkrag wat die land in Maart geteister het, kan nou duidelik in ekonomiese syfers gesien word.
BankservAfrica se jongste indeks van ekonomiese transaksies (Beti) wys dat waar transaksies in Maart op ’n maandgrondslag met 1,9% afgeneem het, het dit in April met 1,6% toegeneem.
BankservAfrica sê in ’n verklaring daar is geen twyfel daaroor dat die agteruitgang in Maart weens beurtkrag was nie. Insgelyks was die toename in April juis omdat betalings wat nié weens die kragprobleem in Maart gedoen is nie, toe in April uitgevoer is.
Die indeks wys dat die reële waarde van transaksies in April op ’n maand-, kwartaal- én jaargrondslag 1,6% hoër was. Dit is die grootste ommeswaai op dié indeks die afgelope vyf jaar. Dit volg nadat daar in Maart die grootste agteruitgang in agt maande was.
BankservAfrica waarsku egter dat dié ommeswaai nie nou skielik beteken die ekonomie gaan nou sterk begin groei nie.
“ ’n Datapunt van een maand in isolasie kan nie as ’n tendens beskou word nie. Dit blyk egter dat die negatiewe data van die eerste kwartaal moontlik erger vertoon het weens die invloed van beurtkrag. Ekonomiese aktiwiteit het nie stilgestaan nie, maar was eerder vertraag.
“Die data van April wys hoe daar nou ingehaal is op dié agterstand.”
Die Beti kyk na alle transaksies tu
ssen banke wat minder as R5 miljoen per transaksie beloop. Dit sluit dus alles in van individue wat elektroniese oorplasings via hul bankrekeninge maak tot die aankope van groot- en kleinhandelaars.
Dit sluit nie kontantbetalings en transaksies in wat fisiek met ’n kaart in byvoorbeeld ’n winkel gemaak word nie. Dit sluit wel elektroniese oorplasings uit ’n kaartrekening na ’n ander rekening in.
Mike Schüssler, hoofekonoom van Economist.co.za, het voorheen verduidelik dat dié transaksies ’n duidelike prentjie skets van hoe die ekonomie vaar.
“Ons kan dus sien of groothandelaars goedere verkoop, of kleinhandelaars voorraad aankoop en wat individue betaal.”
Hy sê hoewel kontant- en fisieke kaarttransaksies nie by die Beti ingesluit is nie, beteken dit nie ’n groot deel van die ekonomie word uitgesluit nie.
In April is daar luidens Beti 103,4 miljoen transaksies ter waarde van R852,5 miljard uitgevoer.
Die getal transaksies het met 6,6% toegeneem op ’n jaargrondslag. Die gemiddelde bedrag per transaksie was R8 246.
Meer oor: Bankservafrica | Mike Schüss­Ler | Ekonomiese Groei | Beurtkrag | Beti